runetrust/blame-folketinget-dk huggingface dataset:
Morten Homann (SF), 2005-04-20:
SF’s ordfører, hr. Poul Henrik Hedeboe, kan ikke være til stede, så jeg skal varetage hans opgave og sige, at SF støtter princippet om differentieret moms og vil bl.a. gerne bruge det i forhold til økologiske fødevarer, i forhold til sunde basisfødevarer, men støtte til hotelbranchen står altså ikke på listen over de formål, som SF vil støtte med en differentieret moms.
Frank Aaen (EL), 2001-02-07:
Derfor skulle vi også nedsætte en kommission for at kigge på det, og derfor skrev den mange sider op og ned og afvejede det ene argument mod det andet og endte på det, der er gældende i dag, og det mener jeg at vi i det mindste burde give lidt tid, få lidt mere erfaring, inden vi begynder at lave om på det igen.
Leif Lahn Jensen (S), 2018-04-12:
Jeg er bare nødt til at sige til ministeren, at flere gange under sagsbehandlingen og de sidste par år har vi hørt både statsministeren og beskæftigelsesministeren – også under sagsbehandlingen de borgerlige venner ovre på den anden side – sige: Det her kontanthjælpsloft får mange i beskæftigelse.
Kristian Thulesen Dahl (DF), 1998-01-15:
Det er helt andre regler, der regulerer, hvornår man kan få lov til at opholde sig i Danmark, og det ville jo i givet fald være de regler, som vi var inde på, hvis vi ønskede at opretholde et sådant syn på, at her er de fremmede, og her er danskerne.
Aage Frandsen (SF), 1999-02-09:
Det andet er, at vi jo har konstateret, at det her alene vedrører funktionærer, men det er tydeligt, også i forhold til de oplysninger, der har været fremme i pressen, at en række mennesker, som er timelønnet, og som ikke er omfattet af funktionærlovgivningen, også har de samme behov for, at man løsner op på det her område.
Johanne Schmidt-Nielsen (EL), 2014-01-30:
Kan hr. Anders Samuelsen bekræfte, at Liberal Alliance ikke ser det som et problem, at Goldman Sachs har en selskabskonstruktion, der lægger op til skattely, og at det altså vil sige, at Goldman Sachs hverken betaler skat i Danmark eller i noget andet land for den sags skyld?
Bendt Bendtsen (KF), 2002-05-29:
Til fru Ritt Bjerregaard: Det er korrekt, at der har været rejst flere sager. Ministeren er i øvrigt også i samråd i morgen om lignende sager på det her område, og det er altså sådan, at hvis man bruger sin dominerende stilling til at presse nogen ud og ikke vil handle med dem og siger, at de ikke får hele sortimentet, vil det give bøde.
Lissa Mathiasen (S), 2007-04-27:
Er det ikke korrekt, at det af begge de forslag, som Socialdemokraterne har fremsat om afskaffelse af den paragraf i lov om registreret partnerskab, fremgår, at vi samtidig siger: Her respekterer vi folkekirkens frihed til selv at bestemme om indre anliggender, ligesom alle mulige andre trossamfund selvfølgelig også skal have lov til at bestemme?
Jytte Andersen (S), 1999-11-24:
Vi taler om, at der er nogle brancheorganisationer, som på den ene side meget gerne vil fastholde deres mark, deres autorisation og dermed også deres område, og som i virkeligheden har været noget bekymrede over, at vi legaliserer det, som folk selv kan og dybest set også gør, i hvert fald i nogle situationer.
Eyvind Vesselbo (V), 2004-02-20:
Jeg tror altså, jeg flere gange har forklaret både hr. Ole Stavad og hr. Jørn Jespersen, at denne sag har været gennem en politisk proces med politiske forhandlinger, hvor man er nået frem til beslutningen om at lade nogle andre overtage planteskolen, hvis de er interesserede i det.
Lars Løkke Rasmussen (V), 2013-05-29:
Jeg vil først og fremmest bare gerne vil benytte lejligheden til at takke for et meget klart og spændende og aktuelt indlæg, som jeg sådan set på de fleste strækninger kan erklære mig helt enig i, herunder i betragtningerne om, at vi nu endelig får en anstalt i Nuuk, og betragtningerne om det grønlandske afbud til Arktisk Råd.
Morten Østergaard (RV), 2006-11-08:
Skal det forstås sådan, at den her konkrete sag, hvor politiet mødte op på en 15-årig drengs adresse for at sende ham hjem, og hvor han så i bagklogskabens klare lys, kan man sige, heldigvis ikke var hjemme og derfor ikke blev udsendt til en tilværelse måske som børnesoldat på Sri Lanka, ikke giver ministeren anledning til at ændre noget som helst, altså at der kan ikke sættes en finger på noget som helst?
Ulla Tørnæs (V), 1999-10-07:
Jeg håber, det er en tilstrækkelig tilkendegivelse over for fru Mimi Jakobsen af, at vi står ved den politik, som vi har fået gennemført med regeringen, og at en kommende borgerlig-liberal regering naturligvis skal være enig om, hvad der eventuelt skal ske af ændringer på dette område.
Aki-Matilda Høegh-Dam (N), 2025-12-17:
Først og fremmest vil jeg gerne kvittere for, at man anerkender, at det netop ikke er et militært mål nu, til trods for at Arktisk Kommandos chef i Grønland netop har været ude at sige til medierne, at Nuuk allerede nu er et militært mål, bl.a. på grund af den infrastruktur og de hospitaler, vi har.
Mogens Jensen (S), 2009-01-21:
Jeg vil sige til ministeren, at grunden til, at jeg i dette spørgsmål har fremhævet de her forskellige udsagn, jo er, at jeg tager det seriøst, når en ledende medarbejder på Nationalmuseet råber vagt i gevær og siger: Der er altså noget, I skal være opmærksomme på her; nu kan vi ikke længere forsvare de forhold, vi har på museet, hvis kvaliteten skal være i orden.
Bertel Haarder (V), 2010-02-10:
Hvis jeg skal forstå de to socialdemokratiske spørgere vedrørende folkeskolen sådan, at det, som man allerede kan gøre, men som man ikke gør, skal statsministeren ikke interessere sig for, for det kan man jo allerede, så er de to ordførere hoppet i det dybeste hul, som man kan hoppe i i skoledebatten, for hvis der er noget, som vi har brug for at få fokus på, så er det alt det, som man faktisk godt kan, men som man ikke gør.
Peter Skaarup (DF), 2000-04-04:
, og hvis man får en parkeringsbøde, kan man hurtigt komme ud i, at bøden på 450 kr. første gang stiger med 250 kr., anden gang stiger med 250 kr. og tredje gang stiger med 250 kr. Man kan altså hurtigt komme ud i en situation, hvor den regning, man skal betale, langt overstiger det oprindelige beløb, og det er for meget efter vores opfattelse.
Dennis Flydtkjær (DF), 2021-01-21:
Folk, der bor i landdistrikterne, hvor man har brug for en bil for at komme ind og handle eller følge børnene til fritidsinteresser, skal nu betale mere både i registreringsafgift, men også i løbende afgifter, fordi folk, der har råd til at få en stor elbil, skal have en klækkelig skatterabat.
Jens Henrik Thulesen Dahl (DD), 2024-03-12:
Så derfor er det rigtig, rigtig vigtigt, at når vi laver kampagner, og når vi gør ting for at motivere til, at folk tager stilling, har vi samtidig det med, at dialogen er ekstremt vigtig, altså dialogen med de pårørende, og det er svært, fordi man skal tale om døden, og hvad der kommer efter døden, men vi er nødt til at gøre det, og vi er nødt til at sikre, at man, samtidig med at man motiverer, også sikrer, at der motiveres til, at man tager den diskussion med de pårørende.
Jens Kirk (V), 2000-04-05:
Vi er også enige om, at den skal ligge, hvor vi har vinden, og vi er også enige om, at den bør ligge ude på Vestkysten. Men når vi nu har disse 11, 12, 13 forskellige destinationer, kunne det jo godt ske, at man kunne finde nogle af de andre. Og hvis ministeren kommer på Cheminova, synes han sikkert ikke med hans natursyn, at det er særlig kønt at se på.
Marianne Jelved (RV), 2014-05-13:
Det er fuldstændig rigtigt, som hr. Alex Ahrendtsen sagde, at regeringspartierne ikke var tilhængere af det første forslag, der blev lavet, fordi det skabte en række problemer, som vi så i fællesskab har løst ved at lave nogle andre måder at gøre det på end det, der var lagt op til i det første forslag.
Marianne Jelved (RV), 2000-11-15:
Endelig vil jeg sige, at det stigende rentespænd og faldet i valutareserven før afstemningen tilsiger jo, at der var nogen usikkerhed omkring kronekursen, men alle vurderer - også bankøkonomer og den slags områder uden for centraladministrationen - at Nationalbankens reaktion dagen efter folkeafstemningen, tilkendegivelsen fra regeringen om fastkurspolitikkens fastholdelse, et bredt flertal i Folketinget, der bakker op omkring fastkurspolitikken, også efter nejet, betyder selvfølgelig noget i den her sammenhæng.
Peder Hvelplund (EL), 2021-01-27:
Så er der en anden mulighed, nemlig den såkaldte waiver, altså en midlertidig suspension af patientrettighederne og det at bakke op om at vedtage en erklæring om en såkaldt waiver i regi af WTO, som betyder, at medlemslande kan ophæve patenter og andre intellektuelle rettigheder, der omfatter specifikt covid-19, f.eks. vacciner, lægemidler og værnemidler, som er nødvendige i bekæmpelsen af pandemien.
Jann Sjursen (KRF), 1998-04-02:
Vi finder det egentlig dybt beklageligt, så meget desto mere som justitsministeren jo selv har haft et udvalg nedsat, som har afgivet en betænkning om spil på forlystelsessteder i restaurationer og foreninger, nemlig en betænkning afgivet sidste år af Justitsministeriets Forlystelsesudvalg, betænkning nr. 1344, hvor udvalget på side 5 understreger: »Det er udvalgets opfattelse, at spil, der udbydes på offentlige forlystelsessteder, i restaurationer, i private spilleklubber eller andet sted, i videst muligt omfang bør være omfattet af ensartede regler, og at der gennem afgiftsregler bør skabes en regulering af det private marked for opstilling af gevinstgivende spilleautomater.
Lars Løkke Rasmussen (V), 2011-02-09:
Jeg vil da tro, at fru Margrethe Vestager kan bekræfte, at Danmark i perioden 2005-2008 havde de største overskud på de offentlige finanser i hele Europa, og jeg vil da tro, at fru Margrethe Vestager også kan bekræfte, at de store overskud blev brugt til at skabe en situation, hvor Danmark var uden nettogæld, da krisen ramte os, og jeg vil da tro, at fru Margrethe Vestager også kan bekræfte, at hvis man ser på graden af den ekspansion, der var i finanspolitikken, så er det svært at finde et andet OECD-land, der igennem krisen har ført en mere offensiv prispolitik, end vi har gjort i Danmark.
Rasmus Prehn (S), 2016-03-16:
Jeg håber jo også – og det er jeg også overbevist om – at Aalborg Universitet bliver ved med at gøre sit yderste for at lave en højkvalificeret undervisning og sikre, at de studerende bliver færdige til tiden og også kan komme ud og varetage de jobfunktioner, de får på arbejdsmarkedet.
Aaja Chemnitz Larsen (IA), 2016-04-28:
I Inuit Ataqatigiit er vi glade for, at den nyoprettede institution, Arbejdsmarkedets Erhvervssikring, opretholder Center for Arbejdsskader i Nuuk med løsning af de samme opgaver i relation til lov om arbejdsskadesikring i Grønland.
Hans Christian Schmidt (V), 2007-04-17:
Jeg skal ikke gøre mig klog på, hvad det er, der har været årsagen, men det er åbenbart noget, man ikke har forsket meget i før, for jeg har spurgt, hvornår man kan sende rapporten over til spørgeren, og jeg har fået at vide, at det forventer man at man kan ved udgangen af den her uge.
Tom Behnke (FRI), 2000-11-28:
I øvrigt er det vores opfattelse, at det vil gøre det nemmere for alle parter, hvis den afdødes ønske bliver respekteret, også ved det, at man så rent faktisk ikke behøver at gå ud og stille spørgsmålet i den meget tragiske og kedelige situation, det er, men at det allerede ligger på forhånd, at for dem, der har besluttet sig for det, skal man respektere det.
Karen J. Klint (S), 2006-05-30:
Kan fru Birgitte Josefsen bekræfte, at ingen af de steder, hvor man skriver noget om behandling, og hvor man meget klart giver nogle gode anbefalinger af, hvad god psykiatrisk behandling skal være fremover, er man bare i nærheden af at bede om noget, der ligner øget medicinsk tvang og slet ikke medicinsk tvang uden for de private hjem?
Søren Søndergaard (EL), 2022-04-08:
Jeg vil bare bede forsvarsministeren om at bekræfte, at jeg konkret nævnte en række europæiske lande, som var udsat for en konkret trussel, og jeg vil bare bede ministeren bekræfte, at jeg eksplicit lige præcis nævnte cyber- og påvirkningsvirksomhed som noget, hvor Rusland udgjorde en trussel mod europæiske lande, og at jeg lige præcis nævnte, at det var områder, hvor vi faktisk ønskede, at der skulle tilføres flere midler for at imødegå det.
Jørn Dohrmann (DF), 2010-03-26:
Den kritik kan vi i Dansk Folkeparti selvfølgelig godt bakke op om, da det er en helt ny måde at ville have folk til at være en del af et nyt demokrati, og der er også det, at man, som forslaget lægger op til, afsætter halvdelen af pengene til at gå til Folketingets partier; så det er jo en ny måde at se udviklingsbistanden blive brugt på.
Morten Østergaard (RV), 2010-10-07:
Det er jo det, der gør det mærkværdigt, og det er derfor, jeg siger, at hvis man har ret – hvad jeg forstår på fru Henriette Kjærs indignation – så var det rigtige vel at få renset luften for alle beskyldninger og få spurgt de embedsmænd på en måde, hvor de kan tale frit, under vidneansvar og eventuelt med en advokat til stede, hvis de har brug for det.
Jane Heitmann (V), 2021-05-17:
Derfor klinger det jo også hult, når Socialdemokraternes ordfører siger, at det ikke er afgørende, om det er offentligt eller privat, medmindre man selvfølgelig kan lægge et godt forslag frem om, hvordan man kan sikre, at endnu flere ældre faktisk bliver oplyst om og får at vide, at de har et frit valg.
Rasmus Prehn (S), 2016-11-24:
Der synes vi fra socialdemokratisk side, det er et positivt forslag, at ministeren så lægger op til at gøre det nemmere for de her mennesker, sådan at man kan erhverve kørekort på lige vilkår med alle andre, fordi der altså er det sikkerhedsudstyr, der skal være, i form af spejle og andet.
Karsten Nonbo (V), 2000-02-24:
Jeg synes lige, jeg vil påpege, at selv om og hvis vi skulle følge den tanke, der ligger omkring et overvågningssamfund, så er der ikke engang retfærdighed i det. Jeg kan nævne et par eksempler på, hvordan også tilfældighederne er med til at opklare sager.
Troels Lund Poulsen (V), 2017-12-12:
Det er jeg ikke et sekund i tvivl om vil komme til at have en betydning i forhold til vækst og beskæftigelse og i bund og grund være en stor bjørnetjeneste at gøre i forhold til det, der er allermest brug for nu, nemlig tryghed for, at der er en god og sikker udvikling på europæisk niveau.
Ole Stavad (S), 1998-11-24:
Hvis vi derfor her fulgte beslutningsforslaget, ville konsekvensen være, at enhver, der flytter til Danmark fra udlandet, og som har en højere indkomst, som defineret i reglerne, konsekvent i de første 3 år ville få en lavere beskatning end danskere. Det mener vi ud fra en lighedsbetragtning ikke er tilrådeligt, og derfor vil vi selvfølgelig henvise til regeringsforslaget og anbefale, at det er det, der bliver vedtaget i Folketinget.
Elsebeth Gerner Nielsen (RV), 2003-10-22:
Jeg har selvfølgelig også mulighed for at forhøre mig i forskellige etniske kredse om, hvad sådan et lovforslag indebærer, og det, jeg hører, og som jeg gerne vil have hr. Kamal Qureshis kommentar til, er, at det her lovforslag desværre kan føre til, at man i visse indvandrerkredse i meget højere grad, end man har gjort indtil nu, holder fast i sin egen kultur.
Line Barfod (EL), 2008-04-09:
Det kunne være, vi skulle sætte os ned og lave en studiekreds på et tidspunkt; så kunne hr. Søren Krarup jo se på, hvordan blasfemiparagraffen er blevet brugt igennem tiden: hvordan man tidligere havde dødsstraf, hjul og stejle osv. som straf for dem, som man mente havde overtrådt blasfemiparagraffen, altså hvordan folk blev dømt for en lang række udtalelser imod kirken, også for 100 år siden.
Victoria Velasquez (EL), 2026-01-15:
Det samme gælder, at der overhovedet er behov for at slå så hårdt ned på nogen, der har fået den vigtige opgave at have ansvar for nogen på en arbejdsplads og være arbejdsgiver eller chefer og så svigter det ansvar eller nogle gange ikke bare svigter det, men faktisk groft udnytter den magt og det enorme ansvar, som man har som arbejdsgiver eller som chef.
Christina Egelund (M), 2024-02-21:
Jeg har f.eks. ikke dyb forstand på, hvordan den indholdsmæssige opbygning af uddannelsen til atomfysiker skal være, og det mener jeg heller ikke jeg skal have, og på samme måde har jeg heller ikke nogen dybdegående viden om pædagogik, eller præcis hvad for nogle fag eller hvilke pædagogiske principper der skal være gældende i en ny pædagoguddannelse.
Kim Andersen (V), 2008-11-06:
Se, det er sådan, at vi ikke mener, der er belæg for at sige, at der er bare et gran af miljøeffekt i det her forslag, netop, som jeg sagde, fordi varerne, produkterne, personerne jo skal ind i midtbyen, og hvis ikke de kan fragtes ind i lastbiler over 18 t, ja, så skal der bare så mange desto flere til af en mindre vægt.
Frederik Vad (S), 2024-11-14:
Der er de ting, der foregår på beskæftigelsesområdet i øjeblikket – altså, der var de beskæftigelsesreformer, der blev lavet i 2010'erne, hvor man sagde, at det handlede om, at de unge skulle i uddannelse, og nu taler vi om, at de skal i arbejde.
Lene Espersen (KF), 2006-04-19:
Jeg vil sige, at jeg har fuld respekt for de beslutninger, som et flertal i Folketinget når frem til, og det, der er sket siden tamilsagen, er jo, at vi har fået en lov om undersøgelseskommissioner, som giver mulighed for, at ikke kun justitsministeren, men også et flertal i Folketinget kan pålægge en minister at nedsætte en undersøgelseskommission.
Astrid Carøe (SF), 2023-12-05:
Jeg synes dog, det er bekymrende, at så mange interessenter er kritiske over for udmøntningen af lovforslaget, og jeg vil derfor opfordre ministeren til for det første at holde skarpt øje med den del af udmøntningen af vores fælles arbejdsskadeaftale i et samarbejde mellem både os aftalepartier og arbejdsmarkedets parter og for det andet at sikre, at udmøntningen af de resterende dele af arbejdsskadeaftalen ikke hastes igennem, og at både aftalekredsen og eksperter på arbejdsskadeområdet inddrages tæt i processen.
Pernille Vermund (NB), 2020-01-07:
Og hver gang man sniger det her men ind, er det med risiko for, at der er menneskeliv, som det her kommer til at gå ud over – måske ikke nødvendigvis i form af drab, men i form af voldtægter, vold, overgreb og forbrydelser som dem, vi har set i København, som jo nu har været årsagen til, at man har indført den her midlertidige stikprøvekontrol ved indrejse fra Sverige.
Anni Svanholt (SF), 1999-04-08:
Hr. Frank Dahlgaard lagde jo meget vægt på her i sin tale at stå frit efter 2003 sammen med Venstre osv. Jeg vil godt minde hr. Frank Dahlgaard om, at aftalen her - og det vil jeg gerne have bekræftet - jo er, at der er en købsforpligtelse, altså at vi alle sammen i det her land, små og store forbrugere, industri og landbrug osv., skal købe grøn strøm i fremtiden.
Aaja Chemnitz Larsen (IA), 2020-06-22:
I Narsarsuaq i Sydgrønland er det sådan, at man har et beredskab fra kl. 8.00 til kl. 16.00, så sker der en ulykke 16.05 om eftermiddagen, betyder det, at der ikke er et beredskab, eller at man i hvert fald har brug for en vis velvilje fra Air Greenlands side.
Jesper Langballe (DF), 2004-02-17:
Når nu hr. Svend Auken svarer mig, at det her jo ikke er et udkast til en ny grundlov, men at det er et beslutningsforslag, der skal føre frem til, at man diskuterer en ny grundlov, og så i næste øjeblik er langt inde i diskussionen af, hvad der skal stå i den grundlov - det er jo sagen - så må jeg stadig væk spørge hr. Svend Auken: Hvordan kan det hænge sammen, at man vil bevare folkekirken - folkekirken er noget, vi alle sammen kender som en ordning imellem stat og kirke - og så vil man give den selvstyre?
Poul Nødgaard (DF), 2002-11-27:
Men det er jo sådan, at når Dansk Folkeparti fremsætter et forslag, så vender sådan et parti som Socialdemokratiet automatisk tommelfingeren nedad, fordi noget, der kommer fra os, det duer ikke til noget som helst. Jeg vil appellere til, at fru Sophie Hæstorp Andersen læser det forslag indgående igennem.
Pelle Dragsted (EL), 2016-05-17:
Men for mig er det egentlig også bare vigtigt, at man får de tilkendegivelser, som man også har fået fra ordføreren her fra talerstolen, om, at det er et samlet Folketing, der står bag det og gør alt, hvad der står i vores magt, for at undgå, at nye kapitalkrav, som overhovedet ikke tager højde for danske forhold, vil blive gennemført.
Jørgen Estrup (RV), 1999-12-16:
Men på den anden side synes jeg også, at det giver stof til eftertanke, når vi her sidder med en finanslov, som så mange kræfter i og for sig har været forenet om at lave på kryds og tværs, inklusive de to største borgerlige partier, selv om nogle af dem kom lidt sent ind i familien, så er de dog med i flere af aftalerne på sådan efterbevilling. Og derfor er mit spørgsmål selvfølgelig så: Hvad skal egentlig den dér opdeling i fløje til for?
Peter Skaarup (DF), 2020-10-08:
Jeg fandt ud af ved at studere De Konservatives program, at man faktisk vil have lavere skat på arbejde, at man vil have lavere skat og afgifter på dagligvarer, at man vil have billigere biler og lette registreringsafgiften, at man vil have topskatten væk og arveskatten ned.
Sandy Brinck (S), 2001-05-07:
Jeg mener faktisk, at det stadig er sådan, at man heller ikke i Sverige har forbudt sølvamalgam, sådan som forslagsstilleren til dette beslutningsforslag har ønsket, og jeg synes også, fru Yvonne Herløv Andersens egne bemærkninger om det, vi ved om plasten og de allergiske reaktioner, der kan komme, sådan set netop underbygger, at vi ikke har særlig stor viden om plasten som et alternativ, der af sundhedsmæssige grunde skal erstatte sølvamalgam.
Henrik Dam Kristensen (S), 2015-02-17:
Her har vi sat nogle, synes jeg, gode, men også ambitiøse mål for arbejdsmiljøet i Danmark, hvor andelen af medarbejdere, der kommer ud for en alvorlig arbejdsulykke, skal ned med 25 pct., og andelen af medarbejdere med fysisk og psykisk overbelastning i begge tilfælde skal nedbringes med 20 pct.
Søren Krarup (DF), 2004-05-25:
I anledning af fru Line Barfods spørgsmål, om hr. Peter Skaarup vil anerkende, at der er tale om ophævelse af magtens tredeling, vil jeg spørge hr. Peter Skaarup: Er han ikke enig med mig i, at det er det rene nonsens at tale om, at magtens tredeling ophæves, fordi man anmoder justitsministeren om at foranledige, at der rejses sag?
Ove Hygum (S), 2000-11-24:
Udgangspunktet for min tilbagemelding på parternes planer er, at det er parterne selv, herunder de enkelte branchearbejdsmiljøråd, der har fingeren på pulsen og derfor ved, hvilke konkrete initiativer der er behov for at iværksætte, og derfor har jeg normalt heller ikke bemærkninger til parternes planer, blot de holder sig inden for de udstukne rammer og regler.
Jesper Petersen (SF), 2011-02-10:
Provenutabet, der er lagt op til, altså det, som det ender med at give i skattelempelse, er ret lille, så det er ikke nogen større omkostning for staten, men med de forventede lettere muligheder for at starte selv i kraft af lovforslaget vil SF gerne støtte det, og vi ser frem til at få afklaret de spørgsmål, der er rejst, under udvalgsbehandlingen.
Knud Erik Hansen (SF), 2001-03-27:
Det, der var mit spørgsmål til hr. Peter Skaarup, var, om vi faktisk behøver de store armsving, behøver de meget store, restriktive stramninger, som hr. Peter Skaarup er ude med, når vi faktisk kan se, at nogle af de personer fra SNG-landene, som er kommet, har reageret meget hurtigt på de faktisk forholdsvis milde ting, man har lavet med at etablere Sandholmlejren.
Tom Behnke (KF), 2006-04-18:
Vi ville da alle sammen forlange en forespørgselsdebat herinde og stille ministrene til ansvar, hvis den ene tjeneste blev opmærksom på, at der blev planlagt en meget, meget alvorlig forbrydelse, der ville koste tusindvis af menneskeliv, og den ikke gav oplysningerne videre til den anden tjeneste – men det må de søreme ikke for hr. Holger K. Nielsen.
Mette Frederiksen (S), 2003-05-15:
Med andre ord må vi konstatere, at der på en række områder stadig er uklarhed over, hvad betingelserne bliver for et privatejet TV 2. Jeg skal ikke her komme ind på selve diskussionen af det, for det har vi været igennem mange gange tidligere, men blot sige endnu en gang, at vi er meget ærgerlige over, at man kan gennemføre forslag af så afgørende karakter på så svagt et grundlag, og uden at alle spørgsmål er blevet belyst ordentligt.